62023CO0084
SKLEP SODIŠČA (osmi senat)
5. oktober 2023 (
*1
)
„Predhodno odločanje – Člen 99 Poslovnika Sodišča – Kmetijstvo – Skupna ureditev trgov – Lestvice Evropske unije za razvrščanje trupov goved, prašičev in ovac – Delegirana uredba (EU) 2017/1182 – Odstopanja od splošne obveznosti razvrščanja trupov – Klavnice – Člen 2(1) – Odstopanja, odobrena manjšim obratom – Nacionalna ureditev, ki ne določa možnosti odobritve takih odstopanj – Obvezna ali fakultativna narava takih odstopanj“
V zadevi C‑84/23,
katere predmet je predlog za sprejetje predhodne odločbe na podlagi člena 267 PDEU, ki ga je vložilo Înalta Curte de Casație și Justiție – Secția de contencios administrativ și fiscal (vrhovno kasacijsko sodišče – oddelek za upravne in davčne spore, Romunija) z odločbo z dne 5. oktobra 2022, ki je na Sodišče prispela 14. februarja 2023, v postopku
SC Dinamel Trade SRL
proti
Ministerul Agriculturii şi Dezvoltării Rurale,
SODIŠČE (osmi senat),
v sestavi M. Safjan, predsednik senata, N. Jääskinen in M. Gavalec (poročevalec), sodnika,
generalna pravobranilka: L. Medina,
sodni tajnik: A. Calot Escobar,
na podlagi sklepa, sprejetega po opredelitvi generalne pravobranilke, da bo v zadevi odločeno z obrazloženim sklepom v skladu s členom 99 Poslovnika Sodišča,
sprejema naslednji
Sklep
1
Predlog za sprejetje predhodne odločbe se nanaša na razlago člena 2(1) Delegirane uredbe Komisije (EU) 2017/1182 z dne 20. aprila 2017 o dopolnitvi Uredbe (EU) št. 1308/2013 Evropskega parlamenta in Sveta v zvezi z lestvicami Unije za razvrščanje trupov goved, prašičev in ovac ter sporočanjem tržnih cen nekaterih kategorij trupov in živih živali (UL 2017, L 171, str. 74).
2
Ta predlog je bil vložen v okviru spora med družbo SC Dinamel Trade SRL in Ministerul agriculturii și Dezvoltării Rurale (ministrstvo za kmetijstvo in razvoj podeželja, Romunija) glede odobritve odstopanja od splošne obveznosti razvrščanja trupov goved in prašičev, ki jo določa nacionalna ureditev.
Pravni okvir
Pravo Unije
Uredba (ES) št. 1308/2013
3
Člen 19 Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (UL 2013, L 347, str. 671), naslovljen „Prenos pooblastila“, v odstavku 6 določa:
„Da se upošteva tehnični napredek in potrebe sektorjev iz člena 10 ter potrebo po standardizaciji predstavitve različnih proizvodov za namene boljše preglednosti trga, beleženja cen in uporabe ukrepov tržne intervencije, se na Komisijo prenese pooblastilo za sprejemanje delegiranih aktov v skladu s členom 227, s katerimi:
(a)
prilagodi in posodobi določbe Priloge IV o lestvicah Unije za razvrščanje, označevanje in pripravo trupov;
(b)
določi dopolnilne določbe o razvrščanju, vključno z osebami, usposobljenimi za razvrščanje, uvrščanju, vključno s tehnikami samodejnega uvrščanja, identifikaciji, tehtanju in označevanju trupov ter o izračunu povprečnih cen v Uniji in ponderiranih koeficientih, ki se uporabljajo pri izračunu teh cen;
(c)
v sektorju govejega in telečjega mesa določi odstopanja od določb in posebna odstopanja, ki jih lahko države članice odobrijo klavnicam, v katerih se zakolje le malo goveda, ter dodatne določbe za zadevne proizvode, vključno z določbami o razredih mesnatosti in stopnji zamaščenosti, v sektorju ovčjega mesa nadaljnje določbe o masi, barvi mesa in stopnji zamaščenosti ter merila za razvrščanje lahkih jagnjet;
(d)
državam članicam dovoli, da ne uporabljajo razvrstitvene lestvice za razvrščanje prašičjih trupov ter da dovoli, da poleg mase in ocenjenega deleža pustega mesa uporabijo dodatna ocenjevalna merila ali določi odstopanja od te lestvice.“
4
Člen 227 te uredbe, naslovljen „Izvajanje pooblastila“, določa:
„1.   Pooblastilo za sprejemanje delegiranih aktov je preneseno na Komisijo pod pogoji, določenimi v tem členu.
2.   Pooblastilo za sprejemanje delegiranih aktov iz te uredbe se prenese na Komisijo za obdobje sedmih let od 20. decembrom 2013. Komisija pripravi poročilo o prenesenem pooblastilu najpozneje devet mesecev pred koncem sedemletnega obdobja. Prenos pooblastila se samodejno podaljša za enako dolgo obdobje, razen če Evropski parlament ali Svet ne nasprotuje temu podaljšanju najpozneje tri mesece pred koncem vsakega obdobja.
3.   Pooblastilo iz te uredbe lahko kadar koli prekliče Evropski parlament ali Svet. Z odločitvijo o preklicu preneha veljati prenos pooblastila, naveden v tej odločitvi. Odločitev začne učinkovati dan po njeni objavi v Uradnem listu Evropske unije ali na poznejši dan, ki je v njej določen. [O]dločitev ne vpliva na veljavnost že veljavnih delegiranih aktov.
4.   Takoj, ko Komisija sprejme delegirani akt, o tem istočasno uradno obvesti Evropski parlament in Svet.
5.   Delegirani akt, sprejet v skladu s to uredbo, začne veljati le, če niti Evropski parlament niti Svet ne nasprotuje delegiranemu aktu v roku dveh mesecev od uradnega obvestila Evropskemu parlamentu in Svetu o tem aktu ali če sta pred iztekom tega roka tako Evropski parlament kot Svet obvestila Komisijo, da mu ne bosta nasprotovala. Ta rok se na pobudo Evropskega parlamenta ali Sveta podaljša za dva meseca.“
5
Priloga IV k navedeni uredbi, naslovljena „Lestvice Unije za razvrščanje trupov iz člena 10“, določa:
„A. Lestvica Unije za razvrščanje trupov goved, starih osem mesecev ali več
[…]
V. Razvrščanje in označevanje
[Odobrene klavnice] […] sprejmejo ukrepe, s katerimi zagotovijo, da se vsi trupi ali polovice goved, starih osem mesecev ali več in zaklanih v takih klavnicah […], razvrstijo in označijo v skladu z lestvico Unije.
Države članice lahko pred označevanjem živali z žigom odobrijo odstranitev podkožne maščobe s trupov ali polovic, če to upravičuje zamaščenost.
B. Lestvica Unije za razvrščanje trupov prašičev
[…]
II. Razvrščanje
Trupi se uvrščajo v razrede glede na ocenjeni delež pustega mesa in se ustrezno razvrstijo:
Razredi
Pusto meso kot odstotni delež mase trupa
S
60 ali več
E
55 ali več, vendar manj kot 60
U
50 ali več, vendar manj kot 55
R
45 ali več, vendar manj kot 50
O
40 ali več, vendar manj kot 45
P
manj kot 40
Delegirana uredba 2017/1182
6
V uvodni izjavi 3 Delegirane uredbe 2017/1182 je navedeno:
„Zaradi zmanjšanja upravnega bremena bi morale imeti države članice možnost, da za manjše obrate odobrijo odstopanja od splošne obveznosti razvrščanja trupov. Na podlagi izkušenj, pridobljenih pri uporabi lestvice Unije za razvrščanje, je primerno določiti taka odstopanja za klavnice, v katerih se kot letno povprečje zakolje manj kot 150 goved, starih osem mesecev ali več, oziroma manj kot 500 prašičev na teden. Kljub temu lahko države članice določijo nižje meje glede na razmere v državi, zlasti da se zagotovi reprezentativnost pri sporočanju cen.“
7
Člen 1 te uredbe, naslovljen „Identifikacija starosti in kategorij goved“, določa:
„Starost goved za določitev kategorij iz točke A.II Priloge IV k [Uredbi št. 1308/2013] se preveri na podlagi razpoložljivih informacij iz sistema za identifikacijo in registracijo goved, ki je vzpostavljen v vsaki državi članici v skladu z naslovom I Uredbe (ES) št. 1760/2000 [Evropskega Parlamenta in Sveta z dne 17. julija 2000 o uvedbi sistema za identifikacijo in registracijo govedi ter o označevanju govejega mesa in proizvodov iz govejega mesa in razveljavitvi Uredbe Sveta (ES) št. 820/97 (UL, posebna izdaja v slovenščini, poglavje 3, zvezek 30, str. 248)].“
8
Člen 2 navedene uredbe, naslovljen „Odstopanja od obveznega razvrščanja trupov“, določa:
„1.   Države članice lahko odločijo, da zahteve za razvrščanje trupov goved in prašičev, določene v točki A.V oziroma B.II Priloge IV k Uredbi (EU) št. 1308/2013, niso obvezne za klavnice, ki zakoljejo:
(a)
manj kot 150 goved, starih osem mesecev ali več, na teden kot letno povprečje;
(b)
manj kot 500 prašičev na teden kot letno povprečje.
Države članice lahko določijo nižjo mejo, zlasti da zagotovijo reprezentativnost pri beleženju cen iz člena 8(2) Izvedbene uredbe [Komisije (EU) 2017/1184 z dne 20. aprila 2017 o določitvi pravil za uporabo Uredbe (EU) št. 1308/2013 (UL 2017, L 171, str. 103)].
2.   Države članice lahko odločijo, da zahteve za razvrščanje trupov goved in prašičev niso obvezne:
(a)
za trupe goved in prašičev, ki so v lasti klavnice, če pri nakupu teh živali ni sklenjen trgovinski posel;
(b)
za trupe prašičev jasno opredeljenih lokalnih pasem ali za trupe prašičev s posebnimi načini trženja, če zaradi posebne anatomske sestave telesa homogeno in standardizirano razvrščanje trupov ni mogoče.
3.   Države članice, ki trupe ovac razvrščajo v skladu z drugim odstavkom člena 10 Uredbe (EU) št. 1308/2013 lahko na podlagi objektivnih in nediskriminacijskih meril odločijo, da zahteve za razvrščanje trupov ovac za nekatere klavnice niso obvezne.
4.   Države Komisijo uradno obvestijo, če se odločijo za uporabo katerega od odstopanj iz odstavkov 1, 2 in 3 tega člena.“
Romunsko pravo
9
Člen 2(1) Ordonanța Guvernului nr. 4/2019 privind reorganizarea sistemului național de clasificare a carcaselor de bovine, porcine și ovine, precum și monitorizarea, controlul și raportarea prețurilor de piață ale carcaselor și ale animalelor vii (vladni odlok št. 4/2019 o reorganizaciji nacionalnega sistema za razvrščanje trupov goved, prašičev in ovac ter o spremljanju, nadzoru in sporočanju tržnih cen trupov in živih živali) z dne 30. januarja 2019 (Monitorul Oficial al României, del I, št. 81 z dne 31. januarja 2019, v nadaljevanju: vladni odlok št. 4/2019) določa, da nacionalni sistem razvrščanja zagotavlja obvezno uporabo lestvic Unije za razvrščanje trupov goved, prašičev in ovac v skladu z uredbami Unije o razvrščanju trupov ter veljavne nacionalne zakonodaje, da bi se izboljšala preglednost trga in določile primerljive tržne cene za trupe na nacionalni ravni in ravni Unije, ki so podlaga za upravljanje ustreznih ukrepov in uporabo mehanizmov posredovanja Komisije v tem sektorju.
10
Člen 3(1) Hotărârea Guvernului nr. 842/2021 privind modul de organizare și funcționare a sistemului național de clasificare a carcaselor de bovine, porcine și ovine (sklep vlade št. 842/2021 v zvezi z načini organizacije in delovanja nacionalnega sistema za razvrščanje trupov goved, prašičev in ovac) z dne 11. avgusta 2021 (Monitorul Oficial al României, del I, št. 810 z dne 24. avgusta 2021, v nadaljevanju: sklep vlade št. 842/2021) določa, da sta uporaba lestvic Unije za razvrščanje trupov in sporočanje tržnih cen za nekatere kategorije takih trupov in živih živali, kot je določeno v uredbah Unije, obvezna in sta:
„(a)
potrebna za spremljanje tržnih cen mesa v vseh državah članicah na primerljivi podlagi in za izračun teh povprečnih tržnih cen na ravni Unije, pri čemer je tak nadzor v sektorju govejega in telečjega ter prašičjega mesa potreben za upravljanje ustreznih ukrepov, kot so javna intervencija, zasebno skladiščenje in izvozna nadomestila;
(b)
pogoj za upravičenost do javne intervencije v sektorju govejega in telečjega mesa;
(c)
pomembno orodje za določanje vrednosti trupa, ki pripomore k preglednosti trga […].“
11
V skladu s členom 5 sklepa vlade št. 842/2021 veljajo za klavnice predvsem naslednje obveznosti, v skladu s katerimi morajo:
„[…]
(b)
skleniti pogodbo o zagotavljanju storitev razvrščanja trupov za vsako vrsto živali, za katere opravljajo zakol, izključno z uslužbenci za razvrščanje ali s pooblaščenimi neodvisnimi razvrščevalci trupov […];
[…]
(d)
stalno zagotavljati zahtevane pogoje v obratu, da lahko poteka dejavnost razvrščanja vseh trupov in jo lahko ponudnik teh storitev izvaja, in sicer v skladu s tehničnimi pravili za razvrščanje trupov, evidentiranje ter prijavo rezultatov razvrščanja in cene mesa;
[…]
(g)
sprejeti potrebne ukrepe, da se v obratu zagotovi neprekinjeno izvajanje dejavnosti razvrščanja trupov, če je inšpekcija za razvrščanje trupov [osebo], s katero je bila sklenjena pogodba o zagotavljanju storitev razvrščanja, sankcionirala z začasnim odvzemom/razveljavitvijo dovoljenja za razvrščanje, ali v katerem koli drugem primeru prilagoditve/spremembe/odpovedi pogodbe o zagotavljanju storitev razvrščanja;
(h)
predložiti razpored zakolov živali [osebi], s katero je bila sklenjena pogodba o zagotavljanju storitev razvrščanja, da je lahko ta v klavnici navzoča ob začetku zakola živali ter lahko trupe razvrsti ob določitvi njihove tople teže in najpozneje v razponu, določenem s tehničnimi standardi za razvrščanje, ki se razlikujejo glede na vrsto živali;
(i)
razvrščevalcu pred začetkom razvrščanja dati na voljo dokumente, ki vsebujejo resnične informacije, da je mogoče te podatke evidentirati v računalniški aplikaciji in sestaviti poročilo o razvrščanju […];
[…]
(m)
v arhivih shranjevati popolne dokumente, urejene kronološko po tednih prijave, za obdobje dveh koledarskih let po koncu leta, v katerem so bili pripravljeni v skladu s tehničnimi predpisi o razvrščanju, ki se razlikujejo glede na vrsto živali;
(n)
vsem dobaviteljem/rejcem živali, ki so te pripeljali v klavnico za zakol, dati na voljo poročilo o razvrstitvi, ki ga je pripravil razvrščevalec trupov in je potrjeno z njegovim podpisom, največ v 48 urah po zakolu živali;
[…]
(p)
zadevo predložiti regionalni inšpekcijski službi za razvrščanje trupov, če se ugotovi kakršna koli neskladnosti ob uporabi tehničnih pravil za razvrščanje trupov s strani razvrščevalca in/ali vsakič, ko ta ne izpolni določil pogodbe o zagotavljanju storitev, in/ali vsakič, ko odpove pogodbo o zagotavljanju storitev;
[…]
(r)
omogočiti izvedbo inšpekcijskih pregledov […], da se omogoči preverjanje, ali se primarno evidentiranje podatkov iz poročil o razvrščanju sklada z resničnostjo, in njihovo zbiranje v nacionalni zbirki podatkov o razvrščanju.“
Spor o glavni stvari in vprašanje za predhodno odločanje
12
Družba Dinamel Trade, ki upravlja majhno klavnico, je morala v skladu z vladnim odlokom št. 4/2019 in sklepom vlade št. 842/2021 skleniti pogodbe o zagotavljanju storitev razvrščanja trupov, da bi tako izpolnila splošno obveznost razvrščanja trupov goved in prašičev.
13
Družba Dinamel Trade je pri Tribunalul Brăila (okrožno sodišče v Brăili, Romunija) vložila tožbo, s katero je predlagala, naj se ministrstvu za kmetijstvo in razvoj podeželja naloži, prvič, naj izda upravni akt, s katerim jo bo izvzelo iz obveznosti izvajanja teh postopkov razvrščanja.
14
Ker je bila ta tožba s sodbo z dne 9. aprila 2014 zavrnjena, je družba Dinamel Trade zoper to sodbo vložila pritožbo pri Curtea de Apel Galați (pritožbeno sodišče v Galațiju, Romunija), ki je navedeno sodbo razveljavilo in zadevo vrnilo Tribunalul Brăila (okrožno sodišče v Brăili).
15
Vendar je to sodišče, ki mu je bila zadeva vrnjena v ponovno odločanje, svojo pristojnost zavrnilo v korist Curtea de Apel Galați (pritožbeno sodišče v Galațiju), to pa je s sodbo z dne 30. junija 2016 pritožbo družbe Dinamel Trade zavrnilo.
16
Ta družba je zoper to sodbo vložila pritožbo pri predložitvenem sodišču, Înalta Curte de Casație și Justiție – Secția de contencios administrativ și fiscal (vrhovno kasacijsko sodišče – oddelek za upravne in davčne spore, Romunija), ki jo je s sodbo z dne 4. februarja 2020 zavrnilo kot neutemeljeno.
17
Družba Dinamel Trade je pri predložitvenem sodišču vložila revizijo, ker predložitveno sodišče v sodbi z dne 4. februarja 2020 ni upoštevalo Delegirane uredbe 2017/1182, saj ta ob izreku sodbe Curtea de Apel Galați (pritožbeno sodišče v Galațiju) z dne 30. junija 2016 še ni veljala.
18
Predložitveno sodišče je revizijo dopustilo, razveljavilo svojo sodbo z dne 4. februarja 2020 in zadevo znova vpisalo na dnevni red, da se o pritožbi odloči na novi obravnavi.
19
Družba Dinamel Trade je 24. maja 2022 pri predložitvenem sodišču vložila predlog, naj to pri Sodišču vloži predlog za sprejetje predhodne odločbe. Družba Dinamel Trade namreč trdi, da vladni odlok št. 4/2019 in sklep vlade št. 842/2021 ne določata odstopanja za manjše obrate, saj je razvrščanje trupov goved in prašičev obvezno ne glede na število zaklanih živali na teden, čeprav iz preambule Delegirane uredbe 2017/1182 izhaja, da bi morale imeti države članice možnost – čeprav to zanje ni obveznost – da zaradi zmanjšanja upravnega bremena za manjše obrate odobrijo odstopanja od splošne obveznosti razvrščanja trupov.
20
Predložitveno sodišče ob navedbi, da zoper njegove odločbe ni pravnega sredstva, kar pomeni, da se uporablja člen 267, tretji odstavek, PDEU in je treba zadevo predložiti Sodišču, meni, da je očitno, da je zakonodajalec Unije vsaki državi članici prepustil diskrecijsko pravico, da odloči, ali bo v nacionalnem pravu določila odstopanja od obveznosti razvrščanja trupov goved in prašičev ali ne, in da se je Romunija odločila za splošno obveznost razvrščanja brez odstopanja.
21
To sodišče pa kljub vsemu ugotavlja, da Komisija v uvodni izjavi 3 Delegirane uredbe 2017/1182 sicer navaja, da bi morale „imeti države članice možnost, da za manjše obrate odobrijo odstopanja od splošne obveznosti razvrščanja trupov“, kar naj bi dejansko napeljevalo na to, da lahko države članice prosto odobrijo taka odstopanja, vendar ta institucija hkrati pojasnjuje, da „je primerno določiti taka odstopanja za klavnice, v katerih se kot letno povprečje zakolje manj kot 150 goved, starih osem mesecev ali več, oziroma manj kot 500 prašičev na teden“, kar naj bi zvenelo prej kot obveznost, ki jim je naložena.
22
Predložitveno sodišče meni, da vladni odlok št. 4/2019 in sklep vlade št. 842/2021 pri uveljavljanju diskrecijske pravice v zvezi z odobritvijo odstopanj od obveznosti razvrščanja trupov, ker je bila z njima izbrana možnost, da se ne odobri nikakršno odstopanje, in, konkretno, se ne upoštevajo analitična merila, navedena v Delegirani uredbi 2017/1182, odstopata od načel, določenih v ureditvi Unije.
23
Opredeliti bi bilo torej treba, ali je nacionalna ureditev, ki ne določa nikakršnega odstopanja od navedene obveznosti, združljiva z Delegirano uredbo 2017/1182, in tudi, ali je način, kako nacionalni organi uveljavljajo svojo diskrecijsko pravico, skladen s to uredbo.
24
V teh okoliščinah je Înalta Curte de Casație și Justiție – Secția de contencios administrativ și fiscal (vrhovno kasacijsko sodišče – oddelek za upravne in davčne spore) prekinilo odločanje in Sodišču v predhodno odločanje predložilo to vprašanje:
„Ali so člen 2(1) [vladnega odloka št. 4/2019], člen 3(1) in člen 5 [sklepa vlade št. 842/2021], ki urejajo nacionalni sistem razvrščanja trupov in določajo, da je razvrščanje [trupov goved in prašičev] obvezno ne glede na število zaklanih živali […], v nasprotju s členom 2(1)(a) in (b) [Delegirane uredbe 2017/1182], v skladu s katerim je primerno in potrebno odpraviti obveznosti razvrščanja trupov za majhne klavnice, v katerih se kot letno povprečje zakolje manj kot 150 goved ali manj kot 500 prašičev na teden, in določa: ‚Države članice lahko odločijo, da zahteve za razvrščanje trupov goved in prašičev niso obvezne za klavnice, ki zakoljejo omejeno število goved in prašičev‘?“
Vprašanje za predhodno odločanje
25
Člen 99 Poslovnika Sodišča določa, da lahko Sodišče, zlasti če je iz sodne prakse mogoče jasno sklepati, kakšen bo odgovor na vprašanje, ki mu je predloženo v predhodno odločanje, ali če odgovor na postavljeno vprašanje ne dopušča nobenega razumnega dvoma, na predlog sodnika poročevalca in po opredelitvi generalnega pravobranilca kadar koli odloči z obrazloženim sklepom.
26
V obravnavani zadevi je treba uporabiti to določbo.
27
V skladu z ustaljeno sodno prakso Sodišča mora Sodišče v okviru postopka sodelovanja med nacionalnimi sodišči in Sodiščem, ki je vzpostavljen s členom 267 PDEU, nacionalnemu sodišču podati koristen odgovor, ki mu omogoča rešitev spora, o katerem odloča. Zato mora Sodišče po potrebi preoblikovati vprašanja, ki so mu bila predložena (sodba z dne 26. oktobra 2021, PL Holdings, C‑109/20, EU:C:2021:875, točka 34 in navedena sodna praksa).
28
Spomniti je treba tudi, da Sodišče v postopku predhodnega odločanja ne presoja skladnosti določb nacionalnega prava s predpisi prava Unije (sklep z dne 16. maja 2022, Staatsanwaltschaft Köln (Otrok, odpeljan v Romunijo), C‑724/21, EU:C:2022:393, točka 18 in navedena sodna praksa).
29
V teh okoliščinah je treba šteti, da predložitveno sodišče z vprašanjem v bistvu sprašuje, ali je treba člen 2(1), prvi pododstavek, točki (a) in (b), Delegirane uredbe 2017/1182 razlagati tako, da nasprotuje nacionalni ureditvi, v skladu s katero zahteve za razvrščanje trupov goved in prašičev, določene v točki A.V oziroma B.II Priloge IV k Uredbi št. 1308/2013, veljajo za vse klavnice s sedežem na nacionalnem ozemlju, ne glede na število zaklanih živali na teden.
30
V skladu s členom 2(1), prvi pododstavek, Delegirane uredbe 2017/1182 lahko države članice odločijo, da zahteve za razvrščanje trupov goved in prašičev, določene v točki A.V oziroma B.II Priloge IV k Uredbi št. 1308/2013, niso obvezne za klavnice, ki zakoljejo bodisi manj kot 150 goved, starih osem mesecev ali več, na teden kot letno povprečje bodisi manj kot 500 prašičev na teden kot letno povprečje.
31
Člen 2(1), drugi pododstavek, te delegirane uredbe določa, da lahko države članice določijo nižjo mejo, zlasti da zagotovijo reprezentativnost pri beleženju cen iz člena 8(2) Izvedbene uredbe 2017/1184.
32
V skladu z ustaljeno sodno prakso Sodišča je treba za razlago določbe prava Unije upoštevati ne le njeno besedilo, ampak tudi sobesedilo in cilje, ki jih uresničuje ureditev, katere del je (sodba z dne 28. januarja 2020, Komisija/Italija (Direktiva o boju proti zamudam pri plačilih), C‑122/18, EU:C:2020:41, točka 39 in navedena sodna praksa).
33
Kar najprej zadeva besedilo člena 2(1) Delegirane uredbe 2017/1182, je iz navedbe „[d]ržave članice lahko odločijo, da […] zahteve niso obvezne“ iz njegovega prvega pododstavka nedvoumno razvidno, da ta določba ne nalaga obveznosti, ampak državam članicam ponuja možnost, da v svoji nacionalni ureditvi ne določijo, da so te zahteve za razvrščanje trupov goved in prašičev obvezne.
34
V drugem pododstavku navedene določbe je izrecno pojasnjena diskrecijska pravica, s katero razpolaga država članica, ki bi se odločila v nacionalni ureditvi določiti odstopanja od navedenih obveznosti razvrščanja, s čimer je še potrjena njihova fakultativnost.
35
Iz besedila člena 2(1) Delegirane uredbe 2017/1182 je torej razvidno, da lahko države članice v svoji nacionalni ureditvi prosto določijo taka odstopanja v mejah, opredeljenih s to določbo, ali jih ne določijo.
36
Dalje, ta razlaga, ki izhaja iz jasnega besedila člena 2(1) Delegirane uredbe 2017/1182, je okrepljena s sobesedilom te določbe in ureditvijo, katere del je.
37
Prvič, iz odstavkov 2 in 3 navedenega člena 2 izhaja, da lahko države članice pod pogoji, določenimi v teh odstavkih, določene vrste klavnic prosto izvzamejo iz obveznosti razvrščanja trupov goved, prašičev in ovac.
38
Drugič, upoštevati je treba besedilo člena 2(4) Delegirane uredbe 2017/1182, ki določa, da države članice Komisijo uradno obvestijo, če se odločijo za uporabo katerega od odstopanj iz odstavkov od 1 do 3 istega člena.
39
Iz tega besedila namreč po eni strani jasno izhaja, da so države članice tiste, ki se odločijo za uporabo ali neuporabo enega od odstopanj iz navedenega člena 2.
40
Po drugi strani uradno obvestilo o takih odstopanjih, če bi bilo treba šteti, da jih države članice morajo določiti, ne bi imelo nobenega smisla.
41
Tretjič, spomniti je treba, da je Komisija Delegirano uredbo 2017/1182 sprejela na podlagi pooblastila, ki je bilo nanjo preneseno s členom 227 Uredbe št. 1308/2013. Člen 19(6)(c) zadnjenavedene uredbe pa med drugim določa, da se „na Komisijo prenese pooblastilo za sprejemanje delegiranih aktov […], s katerimi […] določi […] posebna odstopanja, ki jih lahko države članice odobrijo klavnicam, v katerih se zakolje le malo goveda“.
42
To pooblastilo, nasprotno, ne določa, da bi lahko Komisija sprejela delegirano uredbo, katere določbe bi državam članicam nalagale odobritev takih odstopanj.
43
Torej meje navedenega pooblastila potrjujejo razlago člena 2(1), prvi pododstavek, točki (a) in (b), Delegirane uredbe 2017/1182, kot izhaja iz njegovega besedila.
44
Četrtič, dodati je treba, da to razlago potrjuje tudi besedilo nekaterih določb Uredbe Komisije (ES) št. 1249/2008 z dne 10. decembra 2008 o podrobnih pravilih za uporabo lestvic Skupnosti za razvrščanje trupov goved, prašičev in ovac ter sporočanje njihovih cen (UL 2008, L 337, str. 3). V členih 5 in 20 te uredbe je namreč v zvezi z govedi oziroma prašiči določeno, da se države članice lahko odločijo, da v mejah, opredeljenih s to uredbo, določbe za razvrščanje trupov niso obvezne.
45
Drži sicer, da je bila Uredba št. 1249/2008 razveljavljena in nadomeščena z Delegirano uredbo 2017/1182 ter se za spor o glavni stvari ne bi uporabljala ratione temporis, kot to izhaja iz predloga za sprejetje predhodne odločbe.
46
Vendar je treba kljub temu ugotoviti, da jasno besedilo teh določb Uredbe št. 1249/2008, iz katerih nikakor ne izhaja, da bi države članice v svoji nacionalni ureditvi morale določiti odstopanja od zahtev za razvrščanje trupov goved in prašičev, kaže na obseg ustreznih določb Delegirane uredbe 2017/1182.
47
Nazadnje, kar zadeva cilje, ki se uresničujejo s členom 2(1) Delegirane uredbe 2017/1182, volja, ki jo je izrazila Komisija, kot je razvidna iz besedila uvodne izjave 3 te delegirane uredbe, prav tako nikakor ne nasprotuje razlagi, po kateri lahko države članice v mejah, opredeljenih s to določbo, še naprej prosto določijo odstopanja od zahtev za razvrščanje trupov goved in prašičev ali jih ne določijo.
48
Komisija namreč v tej uvodni izjavi navaja položaje, v katerih bi bilo po njenem mnenju primerno, da države članice uporabijo možnost, ki jim je prepuščena, to je, da v svoji nacionalni ureditvi določijo odstopanja od obveznosti razvrščanja trupov.
49
Natančneje, Komisija v prvem stavku navedene uvodne izjave navaja, da bi morale imeti države članice „možnost, da za manjše obrate odobrijo odstopanja od splošne obveznosti razvrščanja trupov“, da se tako zmanjša upravno breme zanje. Iz te navedbe tako nedvoumno izhaja namera Komisije, da državam članicam prepusti možnost, da določijo ta odstopanja. Vendar hkrati tudi drži, da ta institucija v drugem stavku iste uvodne izjave pojasnjuje, da „je primerno določiti“ taka odstopanja za klavnice, v katerih se kot letno povprečje na teden zakolje „manj kot 150 goved, starih osem mesecev ali več, oziroma manj kot 500 prašičev“, in da države članice „lahko določijo“ nižje meje, kar bi lahko napeljevalo na nasprotno.
50
Vendar iz tega še ni mogoče izpeljati, da je Komisija s sprejetjem člena 2(1) Delegirane uredbe 2017/1182 želela določiti ne možnost, ampak obveznost za države članice, da določijo odstopanja od zahtev za razvrščanje trupov goved in prašičev.
51
Poleg tega, kar izhaja iz jasnega besedila prvega stavka uvodne izjave 3 te uredbe, je treba namreč opozoriti, da preambula akta Unije ni pravno zavezujoča in se nanjo ni mogoče sklicevati niti za to, da bi se odstopilo od določb zadevnega akta, niti zaradi razlage teh določb v smeri, ki je očitno v nasprotju z njihovim besedilom (sodba z dne 13. septembra 2018, Česká pojišťovna, C‑287/17, EU:C:2018:707, točka 33 in navedena sodna praksa).
52
Kot je bilo pojasnjeno v predhodnih točkah tega sklepa, v obravnavanem primeru člen 2(1), prvi pododstavek, Delegirane uredbe 2017/1182 ne določa nikakršne obveznosti za države članice. Te določbe torej ni mogoče razlagati v nasprotnem smislu samo zato, ker bi bilo mogoče drugi stavek uvodne izjave 3 te delegirane uredbe razumeti v takem smislu.
53
Glede na navedeno je treba člen 2(1), prvi pododstavek, točki (a) in (b), Delegirane uredbe 2017/1182 razlagati tako, da ne nasprotuje nacionalni ureditvi, v skladu s katero zahteve za razvrščanje trupov goved in prašičev, določene v točki A.V oziroma B.II Priloge IV k Uredbi št. 1308/2013, veljajo za vse klavnice s sedežem na nacionalnem ozemlju, ne glede na število zaklanih živali na teden.
Stroški
54
Ker je ta postopek za stranke v postopku v glavni stvari ena od stopenj v postopku pred predložitvenim sodiščem, to odloči o stroških.
Iz teh razlogov je Sodišče (osmi senat) razsodilo:
Člen 2(1), prvi pododstavek, točki (a) in (b), Delegirane uredbe Komisije (EU) 2017/1182 z dne 20. aprila 2017 o dopolnitvi Uredbe (EU) št. 1308/2013 Evropskega parlamenta in Sveta v zvezi z lestvicami Unije za razvrščanje trupov goved, prašičev in ovac ter sporočanjem tržnih cen nekaterih kategorij trupov in živih živali
je treba razlagati tako, da
ne nasprotuje nacionalni ureditvi, v skladu s katero zahteve za razvrščanje trupov goved in prašičev, določene v točki A.V oziroma B.II Priloge IV k Uredbi (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007, veljajo za vse klavnice s sedežem na nacionalnem ozemlju, ne glede na število zaklanih živali na teden.
Podpisi
(
*1
)	Jezik postopka: romunščina.